
Vuk István polgármester köszöntötte a megjelenteket. Külön köszöntötte a Dél-Zalai Egyesült Takarékszövetkezet képviselőit Bogár János elnök Urat és Kanizsai Jánosnét a Molnári Takarékszövetkezet vezetőjét. Megállapította, hogy a testület határozatképes. Tájékoztatta a képviselőket, hogy a meghívót és az írásos előterjesztéseket mindenki kézhez kapta. Elmondta, hogy a napirenddel kapcsolatban van egy módosító indítványa, mégpedig az, hogy az első napirendi pontban a Dél-Zalai Egyesült Takarékszövetkezet hitelnyújtással kapcsolatos tájékoztatása szerepeljen. Kérte, hogy aki a napirendi pontokkal ily módon egyetért, és akinek a napirendi pontokkal kapcsolatban kérdése vagy egyéb észrevétele van, az tegye meg.

Kérdés, észrevétel, javaslat nem volt.

A képviselőtestület 7 igen szavazattal egyhangúan az alábbi napirendet fogadta el. 
N a p i r e n d:  
1.   Elnyert pályázatokhoz hitelnyújtással kapcsolatos tájékoztatás
      Előadó: Vuk István polgármester

      Előterjesztés: szóban

2.   Polgármester beszámolója a lejárt határidejű határozatok végrehajtásáról

      Előadó: Vuk István polgármester

      Előterjesztés: írásban

3. 2011. évi ”Bursa Hungarica” Felsőoktatási ösztöndíjpályázat megtárgyalása
       Előadó: Vuk István polgármester

       Előterjesztés: írásban

4. Dél-Zala Murahíd Letenye Többcélú Társulás Társulási Megállapodásának módosítása
       Előadó: Vuk István polgármester

       Előterjesztés: írásban

5. 2010. évi beiskolázási segélyek, óvodakezdési támogatások megtárgyalása

       Előadó: Vuk István polgármester

       Előterjesztés: írásban

6. Molnári Községi Önkormányzat 2010. I. félévi költségvetési beszámolójának megtárgyalása
      Előadó: Vuk István polgármester

      Előterjesztés: írásban

7. Molnári Községi Önkormányzat 2010. évi költségvetésének 1. számú módosítása

       Előadó: Vuk István polgármester

       Előterjesztés: írásban

8.   Egyéb ügyek

Napirendi pontok megtárgyalása:

1.   Elnyert pályázatokhoz hitelnyújtással kapcsolatos tájékoztatás

      Előadó: Vuk István polgármester

      Előterjesztés: szóban

Vuk István polgármester tájékoztatta a jelen lévőket, hogy mint ismert Molnári Önkormányzata elnyert négy pályázattal rendelkezik. Ezek a pályázatok utófinanszírozottak. Ahhoz, hogy a pályázatokat el tudják indítani, a lebonyolításhoz, és a pályázat megvalósításához az Önkormányzatnak hitelt kell felvennie, ami szerepeltetve van a költségvetésben. Első körben úgy gondolta, hogy azzal a pénzintézettel veszi fel a kapcsolatot, ahol az Önkormányzatnak folyószámlája is van. A szót átadta Bogár Jánosnak a Dél-Zalai Egyesült Takarékszövetkezet elnökének.
Bogár János a Dél-Zalai Egyesült Takarékszövetkezet elnöke köszöntötte a megjelenteket. Tájékoztatást adott arról, hogy Vuk István polgármesterrel többször is szót váltottak arról, hogy az Önkormányzatnál folyamatban vannak bizonyos pályázatok. Közös jellemzőjük az, hogy utófinanszírozottak, ez minden pályázat esetében gondot okoz. Az Önkormányzatnak ehhez hitelfelvételre van szűksége. A bekerülési összeg kb. 70 millió Ft. Tájékoztatta a képviselőket, a hitelfelvételről, a hitel fajtákról, visszafizetés lehetőségeiről, a pályázatokból való megtérülésről, visszafizetés lehetőségeiről, kamatok nagyságáról, hitelek költségeiről. Elmondta, hogy a jegybanki alapkamatnak fontos szerepe van. A hitel nyújtása, a döntés, igazgatósági hatáskörben van. Mindig igyekeznek pozitívan elbírálni a kérelmeket. A jelenlegi 10 millió Ft-os folyószámlahitel mellett ennek a hitelnek 50 millió Ft-tal történő megemelésére és egy hosszúlejáratú 10 millió Ft-os hitelfelvételre lenne szűksége a községnek.
Vuk István polgármester megköszönte a tájékoztatást és kérte a képviselőket, akinek kérdése van, az tegye fel.
Takácsné Kollár Viola pénzügyi előadó megkérdezte, hogy az Önkormányzatnak van 10 millió Ft hitelkerete, és ez emelkedne 50 millió Ft-al és 10 millió Ft hosszúlejáratú hitel, lenne?
Bogár János a Dél-Zalai Egyesült Takarékszövetkezet elnöke tájékoztatta, hogy igen ez így 70 millió Ft. Hosszúlejáratú hitel felvétele esetén javasolják a havi törlesztést, ami ebben az esetben 135. 000,-Ft/hó lenne.
Kanizsai Jánosné Molnári Takarékszövetkezet vezetője véleménye szerint, hogy ebben az esetben ez a fizetés előnyösebb, mint a negyedéves.
18. 45 órakor Dobos Lajos képviselő megérkezett a testületi ülésre.
Pscher János képviselő megkérdezte, hogy ez forint alapú és változó kamatú hitel lenne?
Bogár János a Dél-Zalai Egyesült Takarékszövetkezet elnöke elmondta, hogy igen a hitel forint alapú lenne, de a kamat változhat, növekedhet és csökkenhet.
Karádiné Tislér Mária képviselő megkérdezte, hogy mindenképpen, muszáj a hosszúlejáratú hitelt felvenni? Mert most nagyon nehéz helyzetben vannak, itt a következő választás.
Bogár János a Dél-Zalai Egyesült Takarékszövetkezet elnöke elmondta, hogy senkit nem akarnak kényszeríteni arra, hogy hitelt vegyen fel. 
Karádiné Tislér Mária képviselő elmondta, hogy tisztában vannak azzal, hogy ez a döntés, amit meg fognak hozni, ez már a következő testületre fog hárulni. De a négy év alatt most értek be ezek a pályázatok és most nehéz helyzetben vannak. Át kell ezt nagyon gondolni. Jó lett volna, ha a pénzügyestől kaphattak volna egy koncepciót erre vonatkozóan, könnyebb lenne a döntés.
Most nehéz lesz dönteni.
Vuk István polgármester elmondta, hogy nem gondolt arra, hogy itt ma kell dönteni a hitellel kapcsolatban.

Geröly Krisztina HKÖ elnöke megkérdezte, hogy van e végső határidő a visszafizetésre?

Bogár János a Dél-Zalai Egyesült Takarékszövetkezet elnöke tájékoztatta, hogy igen egy év, de ez az idő meghosszabbítható, ha nem teljesíthető a visszafizetés. Senki nem lehet biztos abban, hogy ezek a beruházások egy év alatt befejeződnek, ki lesznek fizetve, és a támogatás megérkezik.

Vuk István polgármester kérte a jelen lévőket, hogy akinek még a napirendi ponttal kapcsolatban kérdése van, az tegye fel.
Kérdés nem volt.

Vuk István polgármester megköszönte Bogár Jánosnak a Dél-Zalai Egyesült Takarékszövetkezet elnökének és Kanizsai Jánosnénak a Molnári Takarékszövetkezet vezetőjének a tájékoztatást.

Bogár János a Dél-Zalai Egyesült Takarékszövetkezet elnöke és Kanizsai Jánosné a Molnári Takarékszövetkezet vezetője az ülésről távoztak.

2. Polgármester beszámolója a lejárt határidejű határozatok végrehajtásáról

Előadó: Vuk István polgármester

Előterjesztés módja: írásban

Vuk István polgármester elmondta, hogy a képviselők az írásos előterjesztést kézhez kapták. Kiegészítése nem volt. Kérte, akinek kérdése van, az tegye fel.
Kérdés, egyéb észrevétel nem volt.

Vuk István polgármester kérte a képviselőket, hogy aki az előterjesztésnek megfelelően a beszámolóval egyetért, kézfenntartással szavazzon.

A képviselőtestület 8 igen szavazattal egyhangúlag az alábbi határozatot hozta: 

46/2010. (IX. 08.) számú Önkormányzati határozat:

Molnári Községi Önkormányzat Képviselőtestülete a polgármester lejárt határidejű határozatok végrehajtásáról szóló beszámolóját jóváhagyta.
3. 2011. évi ”Bursa Hungarica” Felsőoktatási ösztöndíjpályázat megtárgyalása

       Előadó: Vuk István polgármester

       Előterjesztés: írásban

Vuk István polgármester elmondta, hogy a „Bursa Hungarica” Felsőoktatási Pályázatok Irodája néhány napja 2011. évre is megküldte a pályázati kiírással kapcsolatos iratanyagot. Az írásos anyagot mindenki kézhez kapta. Eddig minden évben támogattuk a továbbtanulni szándékozókat.
Az elmúlt évekhez hasonlóan 2010. szeptember 30-ig kell megküldeni az önkormányzatnak a pályázati rendszerhez csatlakozásról szóló nyilatkozatot. Felhatalmazást kért a képviselőtestülettől - amennyiben úgy döntenek, hogy csatlakoznak - a szándéknyilatkozat aláírásához. Ami az elmúlt évben is megvolt, hogy elektronikusan lehet a rendszerhez csatlakozni, amihez szintén a képviselőtestület engedélye szükséges. Megkérdezte, hogy van-e valakinek kérdése, vagy észrevétele az elhangzottakkal kapcsolatosan?

 Kérdés, javaslat, hozzászólás nem volt.
Vuk István polgármester szavazást rendelt el, aki egyetért a csatlakozással, kérte kézfenntartással szavazzon.

A képviselőtestület a javaslatot 8 igen szavazattal, egyhangúlag az alábbi határozatot hozta:

47/2010. (IX. 08.) számú Önkormányzati határozat:

Molnári Községi Önkormányzat Képviselőtestülete csatlakozni kíván a hátrányos szociális helyzetű felsőoktatási hallgatók, illetőleg felsőoktatási tanulmányokat kezdő fiatalok támogatására létrehozott „Bursa Hungarica” Felsőoktatási Ösztöndíjpályázat 2011. évi fordulójához.

Az önkormányzat kötelezettséget vállal arra, hogy az Ösztöndíjrendszer 2011. évi fordulója keretében a beérkezett pályázatokról hozott döntését az OM által üzemeltetett Internet honlapon On-line adatbázisban, rögzíti.

Az önkormányzat a pályázat 2011. évi fordulójának általános szerződési feltételeit elfogadja és kötelezettséget vállal arra, hogy a pályázatok kiírása, elbírálása és folyósítása során maradéktalanul az általános szerződési feltételekben foglaltak szerint jár el.

Határidő: 2010. szeptember 30.

Felelõs: Vuk István polgármester
4. Dél-Zala Murahíd Letenye Többcélú Társulás Társulási Megállapodásának módosítása
       Előadó: Vuk István polgármester

       Előterjesztés: írásban

Vuk István polgármester elmondta, hogy a képviselők az írásos jelentést kézhez kapták. Kérte, akinek kérdése van, az tegye fel.
Kérdés, egyéb észrevétel nem volt.

Vuk István polgármester kérte a képviselőket, hogy aki az előterjesztésnek megfelelően a Dél-Zala Murahíd Letenye Többcélú Társulás Társulási Megállapodásának módosítását elfogadja, kézfenntartással szavazzon.

A képviselőtestület 8 igen szavazattal egyhangúlag az alábbi határozatot hozta: 
48/2010. (IX. 08.) számú Önkormányzati határozat:

Molnári Községi Önkormányzat Képviselőtestülete a Dél-Zala Murahíd Letenye Többcélú Társulás Társulási Megállapodását az előterjesztés szerint jóváhagyja.
Felhatalmazza Vuk István polgármestert a Társulási Megállapodás aláírására.
Határidő: 2010. szeptember 8.

Felelős:    Vuk István polgármester

5. 2010. évi beiskolázási segélyek, óvodakezdési támogatások megtárgyalása

       Előadó: Vuk István polgármester

       Előterjesztés: írásban

Vuk István polgármester bevezetőül elmondta, hogy a beiskolázási segélyt az önkormányzat minden év szeptemberében megtárgyalta. A gyereklétszámban eltérések lehetnek, melyek a segély kérelmek benyújtásakor kerülnek pontosításra. A 2010. évi költségvetésbe beiskolázási segély és az óvodakezdési támogatás be lett tervezve. Elmondta, hogy a Horvát Kisebbségi Önkormányzat Képviselőtestülete minden gyermek részére 2. 000,-Ft beiskolázási segélyt, óvodakezdési támogatást biztosít. Javasolta, hogy a segély összege ugyanúgy, mint az elmúlt években csak azoknak a tanulóknak legyen biztosítva, akik az önkormányzat által fenntartott intézménybe járnak. Általános Iskolásoknak, középiskolásoknak, nappali tagozatos főiskolásoknak és egyetemistáknak 3. 000,-Ft/fő összegben, valamint a Tótszerdahelyre járó tanulók részére 3. 000,-Ft beiskolázási segély mellett plusz 5. 950,-Ft/fő/év, közlekedési támogatás kerüljön megállapításra. Az óvodások részére 1. 000,-Ft támogatás megállapítását javasolta. Így a tavalyi összeg kerül kifizetésre. Azzal indokolta javaslatát, hogy az Önkormányzat tart fenn általános iskolát 1-4. és 5-8. osztályig ahová keményen kell normatívát fizetni. Kérte, hogy akinek az elhangzottakon kívül kérdése, vagy javaslata van, az tegye fel. 

Proszenyák Isván képviselő elfogadhatónak tartotta a javaslatot.

Pscher János képviselő javasolta, hogy minden Molnáriban állandó lakóhellyel rendelkező gyermek kapjon támogatást, függetlenül attól, hogy hová jár iskolába.
Más kérdés, javaslat nem volt.

Vuk István polgármester kérte, aki egyetért azzal, hogy minden Molnáriban állandó lakóhellyel rendelkező gyermek kapjon támogatást, függetlenül attól, hogy hová jár iskolába, kézfenntartással szavazzon.
A képviselőtestület 1 igen, 1 tartózkodott, 6 ellene szavazattal döntés nem született.

Vuk István polgármester kérte, aki egyetért azzal, hogy Molnári községben állandó lakcímmel rendelkező saját fenntartású (Molnári Tagiskola 1-4. osztály; Tótszerdahelyi iskola 5-8. osztály) általános iskolába járó tanulók részére, valamint nappali tagozatos középiskolai tanulók, főiskolai és egyetemi hallgatók részére- 3. 000,-Ft/fő beiskolázási segélyt, az állandó Molnári lakcímmel rendelkező óvodás gyermekek részére 1. 000,-Ft óvodakezdési támogatást, valamint a saját fenntartású Tótszerdahelyi iskolába járó 12 fő 1-8. osztályos tanulók részére további 5. 950,-Ft/fő közlekedési támogatást állapítson meg, kézfenntartással szavazzon.

A képviselőtestület 8 igen szavazattal egyhangúlag e1fogadta és az alábbi határozatot, hozta:

49/2010. (IX. 08.) számú önkormányzati határozat:

Molnári Községi Önkormányzat Képviselőtestülete Molnári községben állandó lakcímmel rendelkező saját fenntartású (Molnári Tagiskola 1-4. osztály; Tótszerdahelyi iskola 5-8. osztály) általános iskolába járó tanulók részére, valamint nappali tagozatos középiskolai tanulók, főiskolai és egyetemi hallgatók részére- 3. 000,-Ft/fő beiskolázási segélyt állapított meg.

Az állandó Molnári lakcímmel rendelkező óvodás gyermekek részére 1. 000,-Ft óvodakezdési támogatást biztosít.
A saját fenntartású Tótszerdahelyi iskolába járó 12 fő 1-8. osztályos tanulók részére további 5. 950,-Ft/fő közlekedési támogatást állapított meg beiskolázási segélyként, mely kifizetésének határideje 2010. szeptember 1.
A segélyezetteknek igazolnia kell, hogy oktatási intézmény tanulója, hallgatója. 

Határidő: 2010. október 30.

Felelős: Vuk István polgármester
6. Molnári Községi Önkormányzat 2010. I. félévi költségvetési beszámolójának megtárgyalása

      Előadó: Vuk István polgármester

      Előterjesztés: írásban

Vuk István polgármester elmondta, hogy a képviselők az írásos anyagot kézhez kapták. Megkérdezte Takácsné Kollár Viola pénzügyi előadót, hogy a falunapi kiadásokra 248 ezer Ft-ot különítettek el. Ez a falujáráshoz tartozik?

Takácsné Kollár Viola pénzügyi előadó elmondta, hogy ez nem a falujáráshoz tartozik, hanem a falunapi pólók árát tartalmazza.

Vuk István polgármester elmondta, hogy igaza van, 100 db póló lett rendelve a szereplőknek, főzőknek, rendezőknek.
Pscher János képviselő véleménye szerint 100 db póló nagyon drága volt. Ez soknak tűnik.
Takácsné Kollár Viola pénzügyi előadó elmondta, hogy a beszámoló 8. oldalán találják meg a falunapi rendezvény pályázati támogatásának összegét.
Pscher János képviselő részletesen kérte, hogy a 4,1 millió Ft támogatás elszámolását.
Vuk István polgármester kérte Takács Józsefné ügyintézőtől a Megállapodást.
Takács Józsefné ügyintéző átadta a Megállapodást Takácsné Kollár Viola pénzügyi előadónak, aki elmondta, hogy a Megállapodásban az áll, hogy a „Tele Tál Fesztivál” pályázatból Molnárinak 4.1 millió Ft a része, amit folyamatosan finanszíroznunk kell júniustól decemberig, a fesztivál működési költségeire, dologi és szervezési kiadásokra.
Geröly Krisztina HKÖ elnöke elmondta, hogy ha jól számol, akkor hiányzik kb. 1. 500. 000,-Ft. Ez nem érdekel senkit?
Glogovecz Lászlóné alpolgármester tájékoztatta, hogy a polgármester azt mondta, az egyéb ügyek keretében kívánja ezt elmondani, hogy a falunap mennyibe került, mire költötték a pénzt.

Takácsné Kollár Viola pénzügyi előadó elmondta, hogy az Önkormányzat falunapi önrésze 205 ezer Ft és plusz a pólók 248 ezer Ft, összesen 453 ezer Ft.

Pscher János képviselő kérte, hogy számoljanak el, hogyan gazdálkodott Molnári az elnyert összegből. Mint képviselő úgy gondolja jogában áll tudni mi mibe került. Ha meg maradt pénz több mindent kellett volna belevinni. A tények ide lettek rakva, egy cég meg lett bízva a lebonyolítással.
Vuk István polgármester elmondta, hogy 1. 4 millió Ft, ami megvan, vissza lett utalva a települési Önkormányzat számlájára. A falunapra 2. 7 millió Ft állt rendelkezésre. A Muramenti Társulás az összeget átutalta a Kompetencia Központ számlájára. Kb. fele pénzből kihozták a falunapot és a fennmaradó összeg a települési önkormányzatnak át lett átutalva.
Geröly Krisztina HKÖ elnöke elmondta, hogy tudomása szerint számlával kell elszámolni az elnyert összegről.
Proszenyák István képviselő véleménye szerint ezt már többször átbeszélték és Geröly Krisztina nem kaphat szót.
Steyer Ferenc képviselő véleménye szerint is ez többször volt testületi ülés ahol ez át lett beszélve. 
Dobos Lajos képviselő tájékoztatta, hogy nem volt testületi ülés.
Pscher János képviselő elmondta, hogy utoljára testületi ülés 2010. május 27-én volt.
Steyer Ferenc képviselő válaszában elmondta, hogy akkor megbeszélés volt.

Geröly Krisztina HKÖ elnöke elmondta Proszenyák István képviselőnek, hogy Ő meghívott, de ha a képviselőt zavarja a jelenléte, akkor elmegy. Ha a dolgok egymás közt át vannak beszélve, úgy látszik ez itt megfelelő. „Ennek a falunak én éppen olyan polgára vagyok, mint te, és ugyanolyan jogom van tájékoztatást kapni mindenféle dologról, mint neked képviselőnek. Ha a munkában lehet jogom, akkor legyen jogom egyéb másban is”, és az ülésről távozott.
Karádiné Tislér Mária képviselő véleménye szerint mindenre túl hevesen reagálnak. Lehet, hogy egy-két kibővített mondattal ezt a dolgot helyre lehetett volna hozni. Nem kell itt egymás torkának esni. Úgy látszik mindenki előtt, ott lebeg a választás. Értsék meg, hogy ennek a falunak tovább kell élnie, akkor is, ha akár ki lesz a polgármester és a képviselő. A megbeszélésen elhangzott még az a mondat is, meg lehet egy falunapot úgy is szervezni, hogy megbízunk egy külső céget, de abból milyen haszna van a falunak? Ezért kapta meg a Kompetencia Központ ezt a feladatot, mert a Központ az Molnárié. És amit a Molnári Kompetencia Központ bevételként elkönyvelt az itt marad a falunak.
Vuk István polgármester megerősítette, hogy ez a lényeg.
Pscher János véleménye szerint a falunapon ebből a pénzből még színvonalasabb műsort is adhattak volna.
Karádiné Tislér Mária képviselő megkérdezte, hogy mit akart még?
Dobos Lajos képviselő véleménye szerint felesleges ezen vitatkozni, ez már kettő hónapja elmúlt. Személyesen hallotta, hogy a falunap színvonala semmivel sem emelkedett az elmúlt éviekhez képest. Nem volt olyan színvonalú sem a 2010. évi, mint a tavaly előtti. Nem foglalkozom vele, mert elmúlt.
Glogovecz Lászlóné alpolgármester jelezte, hogy amit most kérdez zárt ülés keretében, kívánja megtenni.
Vuk István polgármester 19. 45 perckor zárt ülést rendelt el.
20. 00 órakor folytatódott a nyílt testületi ülés.
Pscher János képviselő megkérdezte, ha jól értelmezte, - mivel a Horgászegyesület által benyújtott jegyzőkönyvet a testület, mint beszámolót nem fogadta el -, az idei évben kizárták magukat az idei évi támogatásból. Ez jó így, hogy nem számoltak el a tavalyi 200 ezer forintos támogatással?
Vuk István polgármester elmondta, hogy az idén egy forint támogatást nem kaptak.
Nyakó Melinda körjegyző elmondta, hogy a támogatásról el kell számolniuk.
Pscher János képviselő megkérdezte ez kinek a hatásköre? A testületé vagy a jegyzőnőé?
Nyakó Melinda körjegyző tájékoztatta, hogy úgy gondolja, hogy mindenképpen el kell számolniuk, felszólítja a Horgászegyesületet a hiánypótlásra.
Dobos Lajos képviselő, a Horgászegyesület pénzügyese Nyakó Melinda körjegyzőnek átadta a Horgászegyesület 2009. évi pénzügyi beszámolóját 2 eredeti példányban és elmondta, hogy holnap a számlát a haltelepítésről pótolni fogja, ami fedezi a 200 ezer Ft önkormányzati támogatást.
Nyakó Melinda körjegyző elmondta, hogy egész pontosan írásban el fogja küldeni, hogy mit kér a benyújtott beszámolóhoz.

Proszenyák István képviselő véleménye szerit annak idején úgy adták a támogatást, hogy teljesen mindegy, hogy mire költi.

Nyakó Melinda körjegyző elmondta, hogy Semjénházán túl vannak egy ÁSZ vizsgálaton, vizsgálták az önkormányzati támogatásokat és kérték, hogy a támogatottak és támogatók nevesítsék, azt hogy mire költötték illetve mire adják a támogatást.

Glogovecz Lászlóné alpolgármester a testületi ülést 20. 10 órakor elhagyta.

Karádiné Tislér Mária képviselő elmondta, hogy igaz, hogy a konyha az Önkormányzathoz tartozik, de megkérdezi, hogy lett e tervezve munkaruha és védőruha ebben az évben a dolgozóknak? Mert a tavalyiak csak egy évig voltak hordhatók. Szeretnék tudni, hogy mi lesz? Egy biztos, hogy a dolgozók igényt tartanak a védőruhákra. 
Takácsné Kollár Viola pénzügyi előadó tájékoztatta, hogy munkaruha nem lett tervezve, de cafetéria igen, egy dolgozóra 104 ezer Ft.
Karádiné Tislér Mária képviselő elmondta, hogy hozzanak döntést erről, hogy legyen a beszerzés. Az a lényeg, hogy pénz van rá.
Takácsné Kollár Viola pénzügyi előadó elmondta, hogy nem a dolgozóknak kellene ezt kérni, hanem az Önkormányzatnak automatikusan kellene ezt biztosítani, amikor a védőruha elhasználódik.
Proszenyák István képviselő elmondta, hogy tudomása szerint a testület úgy döntött, hogy a munkaruha megszűnik és védőruha lesz. Akkor miért kell dönteni valamiben?
Vuk István polgármester elmondta, hogy a védőruha akkor jár, ha elhasználódik. Ami jár, meg fogják kapni.

Vuk István polgármester kérte a képviselőket, akinek kérdése van, az tegye fel.

Kérdés, észrevétel, javaslat nem volt.

Vuk István polgármester kérte a képviselőket, aki egyetért az előterjesztésnek megfelelően az Önkormányzat 2010. évi költségvetésének I. félévi beszámolójával, kézfenntartással szavazzon.

A képviselőtestület 7 igen egyhangú szavazattal, az alábbi határozatot hozta:

50/2010. (IX. 08.) számú Önkormányzati határozat:

Molnári Községi Önkormányzat Képviselőtestülete az önkormányzat 2010. I. félévi költségvetési beszámolóját 35. 519 eFt bevétellel és 35. 282 eFt kiadással elfogadja.

Határidő: 2010. szeptember 15.

Felelős: Vuk István polgármester

7. Molnári Községi Önkormányzat 2010. évi költségvetésének 1. számú módosítása

      Előadó: Vuk István polgármester

      Előterjesztés: írásban

Vuk István polgármester elmondta, hogy a képviselők az írásos anyagot kézhez kapták. A szót átadta Takácsné Kollár Viola pénzügyi előadónak.

Takácsné Kollár Viola pénzügyi előadó tájékoztatta a képviselőket, hogy az idei évben még nem történt módosítás. Először is a többletbevételeket kell a költségvetésbe beépíteni, melyek az előterjesztésben részletesen le vannak írva és a kiadásokat. Működési forráshiányunk 16. 737 ezer Ft lett, eddig 14. 824 ezer Ft lett betervezve az eredeti költségvetésbe. A forráshiányból 10 millió Ft-os hitelkeretet vett fel az Önkormányzat, ami el lett költve. A mai napon 1. 245 ezer Ft van a számlán. Ebben már a csónak kikötős „Vizek hátán, dombok ölén” pályázati pénz, az 5. 693 ezer Ft is benne volt. Ezzel együtt van még 1. 245 ezer Ft, a 10 milliós hitelkeretet, már jóval túllépték. A falunapi rendezvény 4.1 millió Ft-ból eddig 3 millió lett átutalva. Elszámolása szeptember 15-ig fog megtörténni és reméli, hogy év végéig visszajön a pénz. Kiadásoknál a személyi juttatások, munkaadói járulékok nem változtak. A létszámkeret sem változott. Reklám kiadásokra költöttünk 60 ezer Ft-ot, ami egy újság cikk volt.
A Kompetencia Központnak megszavaztak határozattal 800 ezer Ft kölcsön emelést, a falunapi kiadásokra plusz 248 ezer Ft-ot, a tűzoltóságnak határozattal nyújtott 20 ezer Ft támogatást, a központi orvosi ügyelet költségeként 186 ezer Ft-ot, a lakosság részére nyújtott 50 ezer Ft összegű kölcsönt, a tótszerdahelyi iskola finanszírozásához nyújtott támogatás korrigálásra került, a végleges megállapodás alapján 1. 832 ezer Ft-ot az eredeti költségvetés nem tartalmazta, ezért is módosítani kell, ez most a költségvetésbe beépítésre került. Így a javasolt módosított költségvetési főösszeg 158. 206 ezer Ft. Még egy dolgot, ami nincs bent be, kell építeni az ÖNO pályázatát, a kimenő és bejövő pénzösszegeket.
Vuk István polgármester elmondta, hogy a pályázati elszámolást az MVH megküldte, hogy mennyi az az összeg, amit elszámolhatunk. 
Takácsné Kollár Viola pénzügyi előadó elmondta, hogy Ő nem látta.

Vuk István polgármester véleménye szerint az nem az Ő dolga.

Takács Józsefné ügyintéző behozta és átadta az MVH határozatát.

Takácsné Kollár Viola pénzügyi előadó elmondta, hogy a bekerülési költség, 33. 601 ezer Ft kerekítve, és erre 27. 239 ezer Ft támogatást. Akkor a 16. oldalon a Petőfi út 43. szám alatti épület felújítására 33. 601 ezer Ft kiadás lesz, ugyanezen az oldalon a pályázati támogatás 27. 239 ezer Ft lesz. Hitelfelvétel a Petőfi út 43. szám alatti épület felújítására 33. 601 ezer Ft, ennyivel növekszik a hitelfelvétel és visszafizetés összege. E változásokkal a kiadási főösszeg 158. 206 ezer Ft helyett 225. 408 ezer Ft-ra módosul. Ha a testület határoz a hitelfelvételről, azzal az összeggel a finanszírozási műveleteket módosítani kell.
Vuk István polgármester kérte a képviselőket, akinek kérdése van-e napirendi ponttal kapcsolatban, tegye meg.

Kérdés, észrevétel nem volt.

Vuk István polgármester szavazást rendelt el, aki a módosításnak megfelelően az Önkormányzat 2010. évi költségvetésének 1. számú módosítását elfogadja, kérte kézfenntartással szavazzon.

A képviselőtestület 7 igen szavazattal egyhangulag a következő rendeletet alkotta meg: 

Molnári Községi Önkormányzat 5/2010.(IX. 09.) számú rendelete a „2010. évi költségvetés” módosításáról.

Rendelet a jegyzőkönyv 1. számú melléklete

8.  Egyéb ügyek
a. ) A falunap elszámolása
Vuk István polgármester elmondta, hogy annyit szeretne elmondani, hogy a Muramenti Többcélú Társulás által a Kompetencia Központ részére leszámlázott különbözetet, a megmaradt összeget, áttette az Önkormányzat számlájára. Elmondta, hogy „Egyik oldalon kilóg a seggünk a nadrágból, a másik oldalon meg 1,5-2 millió Ft-ért idehívott embereket fizessünk. Úgy gondolja, hogy a képviselők előtte ezeket, a dolgokat megtárgyalták, hogy az itt keletkezett közpénz a Molnári Községi Önkormányzatnál fog jelentkezni a működési hitelek finanszírozására. Igaz, hogy választási év van. Lehet ezzel hangulatot kelteni, lehet ezzel személyemet támadni. Állok mindennemű támadás elé. Úgy gondolom, eddig is és ezután is, legjobb tudásommal mindig is azon dolgoztam, azon ügyködtem, hogy Molnári község működéséhez, finanszírozásához és a település üzemeltetéséhez, minél több pluszforrást, minél több támogatást szerezzek. Úgy gondolom, hogy az évek során be is bizonyosodott. Ha ÖNHIKI volt, akkor ÖNHIKI volt, ha nem volt, akkor egyéb más források jöttek. Jöttek források a Nemzetiségi Iskola támogatására, különböző egyéb lehetőségekből. Párhuzamosan folyik három projekt, aminek a finanszírozása az „E” hitelből történik, mivel a programokhoz hitelfelvétel még nem történt. Úgy gondolja egy felelősségteljes képviselő testületnek, amikor ezeket, a pénzeket csak hitelből tudják megfinanszírozni, ezeket a pénzeket előre valamilyen forrásból elő kell teremteni. Képviselőtársaim azzal is tisztában voltak, hogy a falu, működés hiányos. Nincs takargatni valóm, nincs szégyellni valóm. Amit ebben a nyolc évben elvégeztünk, tettünk azzal bárkinek a szemébe bele merek nézni, elmerem mondani az álláspontomat, ezt alá is tudom támasztani számokkal, papírokkal. Lehet gondolkodni számokkal, lehet gondolkodni kijelentésekkel, lehet gondolkodni mindennel, csak mindenkit megkérek azzal, hogy ne vagdalózzon. Állok elébe mindennemű vizsgálatnak, állok elébe mindennemű feljelentésnek, mindennek. Úgy érzem az én lelkiismeretem tiszta, én ebből a faluból soha egy forintot nem vittem haza. Ahogy elmondtam, azon dolgoztunk, dolgoztam, hogy a falu működését fenntartsuk, fenntartsam.” Elmondta, hogy szeptember 14.-én Semjénházán lesz egy együttes testületi ülés. Kérte a képviselőket, hogy Molnárihoz méltó tisztességes módon próbáljanak megjelenni az utolsó közös ülésen, valamint szeptember 20-a környékén szeretne még egy utolsó testületi ülést tartani.
b.) Letenyei rendőrőrs támogatás kérése
Vuk István polgármester elmondta, hogy az írásos levelet mindenki kézhez kapta. Kérte a javaslatokat. 

Nyakó Melinda körjegyző elmondta, hogy Semjénházán ott voltak a Rendőrség képviselői. Szóban elmondták a levélben foglaltakat, valamint azt, hogy a támogatás összegéről részletesen elszámolnak. 
Vuk István polgármester kérte a képviselők javaslatát.
Steyer Ferenc képviselő úgy gondolta, hogy a rendőrség van olyan fontos, mint a tűzoltóság. Mivel Őket támogattuk, javasolta 20 ezer Ft támogatás biztosítását a rendőrség részére.
Vuk István polgármester kérte, aki a javaslattal egyetért, kézfenntartással szavazzon.
A képviselőtestület 3 igen 3 ellene 1 tartózkodott szavazatával, döntés nem született. 

A napirendi pont a következő testületi ülésre, újra napirendre kerül.
Pscher János képviselő megkérdezte, hogy hol tartanak a pályázatok most?
Vuk István polgármester elmondta, hogy az óvoda pályázata az a Marcali és Donja Dubravával közös lebonyolítás révén, a pályázatban vállalt határidőknek megfelelően teljesítik a programot. A közelmúltban elkészült a betervezett óvoda udvar, játékfelújítás. A következő hónapban megtörténik a zárás.
Pscher János képviselő megkérdezte, hogy ezt Marcali írta ki és nem mi?
Proszenyák István képviselő a testületi ülésről elment.

Vuk István polgármester elmondta, hogy mivel a pályázatban a projekt közös, a projektasszisztens, a projektmenedzser, a pénzügyi rész mind teljes egészében Marcali Önkormányzatára hárul. Itt annyi volt, hogy ragaszkodott ahhoz, hogy egy helyi vállalkozó végezze el a kivitelezést. Addig a vállalkozónak nem lesz kifizetve a teljesítési számla, amíg, az összes óvodában felkerült játék, berendezés, terasz, egyéb, EU-s követelményeknek megfelelően, műszakilag nem lesz megfelelő. A pályázatokat ellenőrizni fogják, nem habokra megy a játék. Mindenről dokumentációt kell készíteni, hogy a szabványnak és megfelelő jogszabályi előírásoknak megfelelően készültek el a tárgyak.
Pscher János képviselő megkérdezte, hogy az Óvoda felújításra nyert pályázat hitele, hogy áll? Mert állítólag megnyertük?
Vuk István polgármester tájékoztatta, hogy ha a képviselőtestület megszavazza, akkor lesz belőle valami. Hozzá kell tenni a saját pénzünket. Le kell bonyolítani a pályázatot, és utána lehet elszámolni. A határidő 2011. június 30. A projektet addig kell befejezni. Az IKSZT pályázatot 2011. december 31-ig kell, befejezni. 
Nyakó Melinda körjegyző elmondta, hogy közbeszereztetni is kell.

Vuk István polgármester tájékoztatta, hogy addig nem lehet közbeszereztetni, amíg az anyagi fedezet nem biztosított. Kérte, akinek van még hozzászólása, Tájékoztatta a képviselőket, hogy már szó esett arról, hogy a központ, templom és környékének felújítására be lett adva a pályázat. Az Önrész biztosításáról határozatot kell hozni. Kérte a képviselőket, hogy aki egyetért a benyújtott pályázat benyújtásával és az önrész biztosításával, kézfenntartással szavazzon.

A képviselőtestület 7 igen szavazattal egyhangúlag e1fogadta az alábbi határozatot, hozta:
51/2010. (IX. 08.) számú Önkormányzati határozat:

Molnári Községi Önkormányzat Képviselőtestülete egyetért azzal, hogy a „Molnári Településközpont Környezet Rendezése”-ra irányuló pályázat benyújtásra kerüljön. Az önerőt az Önkormányzat a költségvetéséből biztosítja.

Határidő: 2010. szeptember 08.

Felelős: Vuk István polgármester

Vuk István polgármester megköszönte a jelen lévőknek a részvételt és a nyílt ülést 21. 00 órakor bezárta.

K. m. f. t.
Nyakó Melinda 

